Orkney-moord: ‘Dit was nie haar tyd om te gaan’Anne Mary Erasmus. Foto: Verskaf Die dogter van Anne Mary Erasmus, die 76-jarige vrou van Orkney in Noordwes wat minder as ŉ week gelede wreed in haar huis vermoor is, sê sy glo dit was nog nie haar ma se tyd om te sterf nie. “Ja, ek is kwaad. Sy was drie weke gelede by die dokter en daar is vir haar gesê sy het die polsslag van ŉ jong meisie. Sy was aktief en blakend gesond. Dit was nog nie haar tyd nie. Ek dink my ma sou gelewe het tot sy 100 jaar oud was. Haar lewe is by haar gesteel,” sê Linda Sanders, Erasmus se dogter. Maroela Media het vroeër berig Erasmus is Saterdag omstreeks 09:00 die laaste keer lewend deur vriende en familie by ŉ kettingwinkel gesien. Sy het Sondagoggend nie oudergewoonte by die kerk opgedaag nie en teen Maandag het haar familie bekommerd geraak toe hulle haar nie in die hande kon kry nie. Ao. Elize Kruger, woordvoerder van die polisie, het gesê Erasmus se bure het gaan ondersoek instel en haar liggaam is in die stort by haar slaapkamer gevind. Die oorsaak van haar dood is nog nie bekend nie en sal deur ŉ nadoodse ondersoek vasgestel word. Die polisieondersoek sal ook vasstel presies wanneer Erasmus vermoor is. Volgens Sanders het haar ma maar eers die afgelope ses maande alleen gebly. “My pa is byna twee jaar gelede oorlede, maar my dogter, Cheriese, het nog al die tyd by haar ouma gebly. Sy het eers so ses maande terug in haar eie plekkie ingetrek,” het Sanders gesê. Sy sê die familie was egter nooit bekommerd oor Erasmus wat alleen gebly het nie. “Sy was vreeslik veiligheidsbewus. Oral in haar huisie is daar net veiligheidshekke en slotte. Sy was ook so op en wakker en aan die gang, en ten nouste betrokke by die Metodistekerk. Almal in die omgewing het al die tannie met die 40 jaar oue blou Datsun-karretjie geken,” vertel sy. Volgens Sanders het haar ma baie na aan die Here geleef en was haar kleinkinders en agterkleinkinders haar trots. “Ek sê altyd my kinders is ouma-kinders, want hulle was so erg oor hul ouma en sy oor hulle. Sy was my heldin, my idol. Die ruggie was maar skeef van die artritis en sy het al twee heupvervangings gehad, maar daar was nog so baie lewe in daardie lyfie. Sy was nie reg om te gaan nie.” Erasmus se familie sal haar altyd onthou as ŉ kind van die Here wat altyd gereed gestaan het om ander te help. “Haar hart was van goud.” Erasmus word oorleef deur Sanders, haar ander dogter, Rika Odendaal, agt kleinkinders en ses agterkleinkinders. Ao. Kruger het Donderdag aan Maroela Media gesê niemand is nog in verband met die moord in hegtenis geneem nie, maar die ondersoekspan is besig om alle moontlike leidrade op te volg.